Diari Oficial de la Generalitat Valenciana


Sumari del DOGV 2525, del 08-06-1995 (1995/835005)

ORDRE de 24 de maig de 1995, del Conseller de Treball i Afers Socials, per la qual es regulen i s'ofereixen ajudes per tal de prorrogar les beques a favor de disminuïts.
-------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/05/24/(1)/dof/vci/html**

### Dades del document

Número de DOGV
:   2525

Data del DOGV
:   08-06-1995

Secció del DOGV
:   DISPOSICIONS GENERALS

Número del document
:   1995/835005


Data del document
:   24-05-1995

Organisme emissor
:   Conselleria de Treball i Afers Socials

Tipus de document
:   Ordre

ORDRE de 24 de maig de 1995, del Conseller de Treball i Afers Socials, per la qual es regulen i s'ofereixen ajudes per tal de prorrogar les beques a favor de disminuïts.   
Entre els objectius d'aquesta Conselleria de Treball i Afers Socials figura el de contribuir al benestar d'aquells sectors de població que presenten greus mancances personals o socials. Això suposa que siga d'interès preferent el suport a persones sotmeses a greus dificultats a fi de facilitar el seu accés als recursos mínims necessaris.  
A l'empara del que disposa el Decret 210/85, de 30 de desembre, del Consell de la Generalitat Valenciana, es tramitaren i concediren beques per a disminuïts atesos en centres especialitzats, i foren prorrogades aquestes beques en anys successius, en virtut de sengles ordres de la Conselleria de Treball i Afers Socials fins a 1994.  
Per això, i com que per a aquest exercici resulta aconsellable renovar les beques concedides, es fa necessària l'aprovació d'aquesta ordre de pròrroga de beques per a disminuïts atesos en centres especialitzats per a l'exercici de 1995.  
En virtut d'això, i fent ús de les facultats que em confereix l'article 35 de la Llei 5/83, de 30 de desembre, de Govern Valencià,  
ORDENE:  
Article primer. Objecte  
Prorrogar la cobertura assistencial per a l'any 1995 de les beques que es concediren en l'any 1986 i que foren successivament prorrogades als disminuïts atesos en centres especialitzats a l'empara del que disposa l'article 8 del Decret 210/85, de 30 de desembre.  
Article segon. Sol·licitants   
Podran sol·licitar aquestes ajudes els titulars o representants legals dels centres especialitzats que en aquest exercici atenguen disminuïts que hagen sigut beneficiaris de les esmentades beques en exercicis anteriors.  
Article tercer. Sol·licituds i documentació  
Les sol·licituds de pròrroga es formalitzaran mitjançant instància subscrita pel director del centre corresponent, i caldrà adjuntar-hi un certificat que contindrà la relació de tots els beneficiaris de pròrroga atesos en aquest, especificant el règim (internat, centre de dia), i el centre de procedència del beneficiari, en el cas que siga 1995 el primer any en el qual es sol·licite la pròrroga a través d'aquest centre per a aqueix beneficiari.  
Article quart. Lloc de presentació i termini  
1. La presentació de les sol·licituds i de la documentació que es requereix, es farà a les direccions territorials de la Conselleria de Treball i Afers Socials de la província on residesca el disminuït, sense perjudici del que dispose l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
2. El termini de presentació de les sol·licituds serà de 30 dies naturals comptadors des de l'endemà de la publicació d'aquesta ordre en el Diari Oficial de la Generalitat Valenciana.  
Article cinqué. Tramitació  
Rebudes les sol·licituds i la seua documentació, les Direccions Territorials de Treball i Afers Socials, les verificaran. Quan la sol·licitud no acomplesca els requisits exigits en aquesta ordre o els assenyalats en l'article 70 de la Llei de Règim Jurídic de les Administracions Públiques i del Procediment Administratiu Comú, es requerirà l'interessat perquè n'esmene la falta, amb l'indicació que, si no ho fa així, perdrà els drets derivats de la petició i s'arxivarà l'expedient sense més tràmit i s'haurà de procedir d'acord amb el que disposa l'article 76.3 de l'esmentada llei.  
Article sisé. Termini per a resoldre  
El termini màxim per a fer el tràmit i resoldre les sol·licituds, serà de sis mesos comptadors des de la data d'acabament del termini de presentació de les instàncies fixat en aquesta ordre. Si no es dicta resolució expressa en aquest termini, es considerarà desestimada la sol·licitud formulada.  
Article seté. Resolució  
1. Es delega en el director general de Serveis Socials la resolució de les sol·licituds que es presenten a l'empara d'aquesta ordre, així com les previstes en l'article deu.  
2. Contra les resolucións, expresses o presumptes, dictades pel director general, per delegació del conseller, s'hi podrà interposar el recurs contenciós administratiu en la forma, termini i condicions que determina la llei reguladora d'aquesta jurisdicció, amb la prèvia comunicació a la Conselleria de la intenció d'interposar-hi aquest recurs.  
En tot cas, per a la interposició d'aquest recurs contra les resolucions presumptes, caldrà que amb caràcter previ, l'interessat acredite l'eficàcia de l'acte presumpte, d'acord amb el que disposa l'Article 44 de la Llei 30/92, de Règim Jurídic de les Administracions Públiques i del Procediment Administratiu Comú.  
Article vuité. Pagament  
1. Prèviament al cobrament, els centres hauran d'acreditar que estan al corrent de les seues obligacions tributaries i davant la Seguretat Social en la forma prevista per l'Ordre de 7 de gener de 1991, de la Conselleria d'Economia i Hisenda i sobre la justificació del compliment d'obligacions tributàries i davant la Seguretat Social per beneficiaris de subvencions concedides a càrrec dels pressupostos de la Generalitat Valenciana (DOGV núm. 1.477, de 05.02.91).  
2. Els pagaments es faran mitjançant el fraccionament en dotze mensualitats de la quantia total de l'ajuda dins de la possibilitat que estableix la Llei de Pressupostos de la Generalitat Valenciana para 1995, sense perjuí del pagament acumulat en el primer avançament pels mesos transcorreguts fins a la data de la resolució d'adjudicació de l'ajuda.  
3. Els beneficiaris d'aquestes ajudes no hauran d'aportar cap tipus de garantia pels esmentats avançaments en virtut de l'exempció feta per la Llei de Pressupostos de la Generalitat Valenciana.  
Article nové. Justificació  
La justificació es farà a trimestre vençut mitjançant les corresponents nòmines d'atesos i informe del director territorial de Treball i Afers Socials que s'acompleixen les obligacions contretes, i s'haurà de presentar durant el primer mes del trimestre següent en la Direcció Territorial de Treball i Afers Socials.  
El director territorial de Treball i Afers Socials podrà exigir tots aquells documents comptables, factures, manaments de pagament, balanços, etc., que considere oportuns per a justificar la quantia de la despesa realitzada en la prestació dels serveis subvencionats.  
S'estableix com a termini màxim de justificació de les ajudes el 28 de febrer de l'exercici següent al subvencionat.  
Article deu. Revisió   
Es podrà dictar una resolució de revocació o minoració i si escau, reintegrament de les quantitats percebudes i l'exigència de l'interés de demora des del moment del pagament de la subvenció en els supòsits que arreplega l'article 47.9 del Decret Legislatiu de 26 de juny de 1991, del Consell de la Generalitat Valenciana per la qual s'aprova el text refós de la Llei d'Hisenda Pública de la Generalitat Valenciana.  
El procediment s'iniciarà d'ofici com a conseqüència de la mateixa iniciativa de l'òrgan competent, d'una ordre superior, de la petició raonada d'altres òrgans que tinguen atribuïdes o no facultats d'inspecció en la matèria , o de la formulació d'una denúncia.  
En la tramitació del procediment es garantirà, en tot cas, el dret que té l'interessat a l'audiència.  
El termini màxim per a resoldre serà de sis mesos des del moment en què es va incoar l'expedient de revocació o de minoració.  
Les quantitats que cal reintegrar tindran la consideració d'ingrés de dret públic, a l'efecte del procediment aplicable per al seu cobrament.  
Article onzè. Quanties màximes  
S'estableixen per a aquest exercici, les següents quanties màximes amb especificació de la tipologia dels centres.  
 Tipus de centre Mòdul Plaça/any  
Centres de dia:  
 Centre Educació Especial 30.000  
 Centre ocupacional 87.000  
Centre d'Atenció Especialitzada 87.000  
Centres residencials 96.000  
Article dotze  
Les ajudes convocades per aquesta ordre seran ateses dins de la secció 13 amb càrrec al programa pressupostari 313.10 -Serveis Socials- línia de subvenció 412/95 Beques Discapacitats, projecte comptable 1.332, per un import global màxim de 00.343.335 pessetes.  
València, 24 de maig de 1995  
El conseller de Treball i Afers Socials,  
FRANCISCO JAVIER SANAHUJA SANCHIS


Còpia Permalink ELI